Document ID: 32010D0021
Publication Date: 2010-11-11

Content:
DEĊIŻJONI TAL-BANK ĊENTRALI EWROPEW
tal-11 ta' Novembru 2010
dwar il-kontijiet annwali tal-Bank Ċentrali Ewropew
(tfassil mill-ġdid)
(BĊE/2010/21)
(2011/65/UE)
IL-KUNSILL GOVERNATTIV TAL-BANK ĊENTRALI EWROPEW,
Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn “il quddiem l-'Istatut tas-SEBĊ”), u partikolarment l-Artikolu 26.2 tiegħu,
Billi:
(1)
Id-Deċiżjoni BĊE/2006/17 tal-10 ta' Novembru 2006, dwar il-kontijiet annwali tal-Bank Ċentrali Ewropew (1) ġiet emendata sostanzjalment bosta drabi. Peress illi jridu jsiru aktar emendi, partikolarment fir-rigward tal-hedging tar-riskju tar-rata ta' imgħax, hija għandha tiġi riformulata fl-interessi taċ-ċarezza.
(2)
Il-Linja ta'Gwida BĊE/2006/16 tal-10 ta' Novembru 2006 dwar il-qafas legali għall-kontabilità u r-rappurtar finanzjarju fis-Sistema Europea ta' Banek Ċentrali fis-Sistema Ewropea tal-Banek Ċentrali (2) li għaliha tirreferi d-Deċiżjoni BĊE/2006/17 ġiet riformulata u rrevokata mil-Linja ta' Gwida BĊE/2010/20 tal-11 ta' Novembru 2010 dwar il-qafas legali għall-kontabilità u r-rappurtar finanzjarju fis-Sistema Europea ta' Banek Ċentrali fis-Sistema Ewropea tal-Banek Ċentrali (3)
ADOTTA DIN ID-DEĊIŻJONI:
KAPITOLU I
DISPOŻIZZJONIJIET ĠENERALI
Artikolu 1
Definizzjonijiet
1. It-termini ddefiniti fl-Artikolu 1 tal-Linja ta' Gwida BĊE/2010/20 għandhom ikollhom l-istess tifsira meta jintużaw f'din id-Deċiżjoni.
2. Termini tekniċi oħra użati f'din id-Deċiżjoni għandhom ikollhom l-istess tifsira bħal fl-Anness II tal-Linja ta' Gwida BĊE/2010/20.
Artikolu 2
Skop tal-applikazzjoni
Ir-regoli stabbiliti f'din id-Deċiżjoni għandhom japplikaw għall-kontijiet annwali tal-Bank Ċentrali Ewropew (BĊE) li jkopru l-karta tal-bilanċ, elementi rreġistrati fil-kotba tal-BĊE barra l-karta tal-bilanċ, il-kont tal-qligħ u t-telf u n-noti għall-kontijiet annwali tal-BĊE.
Artikolu 3
Prinċipji bażiċi tal-kontabilità
Il-prinċipji fundamentali tal-kontabilità ddefiniti fl-Artikolu 3 tal-Linja ta' Gwida BĊE/2010/20 għandhom japplikaw ukoll għall-finijiet ta' din id-Deċiżjoni.
Artikolu 4
Rikonoxximent tal-assi u l-obbligazzjonijiet
Assi/passiv finanzjarju jew ta' tip ieħor għandu jkun rikonoxxut biss fil-karta tal-bilanċ tal-BĊE skont l-Artikolu 4 tal-Linja ta' Gwida BĊE/2010/20.
Artikolu 5
Metodi ekonomiċi u metodi ta' kontabilità skont id-data tal-ħlas
Ir-regoli stabbiliti fl-Artikolu 5 tal-Linja ta' Gwida BĊE/2010/20 għandhom japplikaw għal din id-Deċiżjoni.
KAPITOLU II
KOMPOŻIZZJONI U REGOLI TA' VALUTAZZJONI GĦALL-KARTA TAL-BILANĊ
Artikolu 6
Kompożizzjoni tal-karta tal-bilanċ
Il-kompożizzjoni tal-karta tal-bilanċ għandha tkun ibbażata fuq l-istruttura stabbilita fl-Anness I.
Artikolu 7
Provvediment għar-rata tal-kambju barrani, ir-rata ta' imgħax, il-kreditu u r-riskji fil-prezz tad-deheb
Wara illi jikkunsidra sew in-natura tal-attivitajiet tal-BĊE, il-Kunsill Governattiv jista' jistabbilixxi provvediment għar-rata tal-kambju barrani, ir-rata ta' imgħax, il-kreditu u r-riskji fil-prezz tad-deheb fil-karta tal-bilanċ tal-BĊE. Il-Kunsill Governattiv għandu jiddeċiedi dwar id-daqs u l-użu tal-provvediment fuq il-bażi ta' stima rraġunata tal-iskoperturi għar-riskju tal-BĊE.
Artikolu 8
Regoli għall-valutazzjoni tal-karta tal-bilanċ
1. Ir-rati u l-prezzijiet kurrenti tas-suq għandhom jintużaw għall-finijiet ta' valutazzjoni tal-karta tal-bilanċ sakemm mhux speċifikat mod ieħor fl-Anness I.
2. Ir-rivalutazzjoni tad-deheb, strumenti ta' valuta barranija, titoli minbarra dawk ikklassifikati bħala miżmumin sal-maturità u titoli mhux negozjabbli, kif ukoll strumenti finanzjarji, kemm dawk li jidhru fuq il-karta tal-bilanċ kif dawk barra l-karta tal-bilanċ, għandha titwettaq fi tmiem is-sena bir-rata u l-prezzijiet medji tas-suq.
3. M'għandha ssir l-ebda distinzjoni bejn id-differenzi fir-rivalutazzjoni tal-prezz u tal-valuta għad-deheb, iżda għandu jingħata kont għal differenza fir-rivalutazzjoni tad-deheb, fuq il-bażi tal-prezz f'euro għal kull unità definita tal-piż tad-deheb li jirriżulta mir-rata tal-kambju euro/dollaru Amerikan fid-data tar-rivalutazzjoni trimestrali. Għall-kambju barrani, inklużi t-tranżazzjonijiet li jidhru fuq il-karta tal-bilanċ kif ukoll dawk barra l-karta tal-bilanċ, ir-rivalutazzjoni għandha ssir fuq bażi ta' valuta b'valuta. Għall-finijiet ta' dan l-Artikolu, investimenti f'SDRs, inklużi investimenti individwali f'kambju barrani indikat bħala bażi għall-basket SDR, għandhom jiġu ttrattati bħala investiment wieħed. Għal titoli, ir-rivalutazzjoni għandha sseħħ fuq bażi ta' kodiċi b'kodiċi, jiġifieri l-istess numru/tip ISIN. Titoli miżmumin għal finijiet ta' politika monetarja jew inklużi fil-partiti “Assi finanzjarji oħrajn” jew “Varji” għandhom jiġu ttrattati bħala investimenti separati.
4. Titoli kklassifikati bħala miżmumin sal-maturità għandhom jiġu ttrattati bħala investimenti separati, jiġu vvalutati bħala spejjeż amortizzati u jkunu soġġetti għall-indeboliment. L-istess trattament għandu jingħata lil titoli li mhumiex negozjabbli. Titoli klassifikati bħala miżmumin sal-maturità jistgħu jinbiegħu qabel il-maturità tagħhom f'waħda miċ-ċirkostanzi li ġejjin:
(a)
jekk il-kwantità mibjugħa titqies bħala mhux sinifikanti meta mqabbla mal-ammont totali tal-portafoll ta' titoli miżmumin sal-maturità; jew
(b)
jekk it-titoli jinbiegħu matul ix-xahar tad-data tal-maturità;
(c)
f'ċirkostanzi eċċezzjonali, bħal deterjorazzjoni sinifikanti tal-kredibilità ta' min joħroġhom, jew wara deċiżjoni espliċita dwar il-politika monetarja mill-Kunsill Governattiv.
Artikolu 9
Transazzjonijiet b'lura
Għandu jingħata rendikont għat-tranżazzjonijiet b'lura skont l-Artikolu 8 tal-Linja ta' Gwida BĊE/2010/20.
Artikolu 10
Strumenti ta' ekwità negozjabbli
Għandu jingħata rendikont għall-istrumenti ta' ekwità negozjabbli skont l-Artikolu 9 tal-Linja ta' Gwida BĊE/2010/20.
Artikolu 11
Ilqugħ għar-riskju tar-rata ta' imgħax fuq titoli b'derivattivi
Għandu jingħata rendikont għall-ilqugħ għar-riskju tar-rata ta' imgħax skont l-Artikolu 10 tal-Linja ta' Gwida BĊE/2010/20.
Artikolu 12
Strumenti sintetiċi
Għandu jingħata rendikont għall-istrumenti sintetiċi skont l-Artikolu 11 tal-Linja ta' Gwida BĊE/2010/20.
KAPITOLU III
RIKONOXXIMENT TAD-DĦUL
Artikolu 13
Rikonoxximent ta' dħul
1. L-Artikolu 13(1), (2), (3), (5) u (7) tal-Linja ta' Gwida BĊE/2010/20 għandu japplika għar-rikonoxximent tad-dħul.
2. Investimenti f'kontijiet ta' rivalutazzjoni speċjali li jirriżultaw minn kontribuzzjonijiet skont l-Artikolu 48.2 tal-Istatut tas-SEBĊ fir-rigward tal-banek ċentrali ta' Stati Membri li għalihom id-deroga tkun ġiet abrogata għandhom jintużaw biex ipaċu telf mhux realizzat meta dan jeċċedi qligħ ta' rivalutazzjoni preċedenti rreġistrat fil-kont ta' rivalutazzjoni standard korrispondenti kif stabbilit fl-Artikolu 13(1)(ċ) tal-Linja ta' Gwida BĊE/2010/20, qabel ma dan it-telf jiġi paċut skont l-Artikolu 33.2 tal-Istatut tas-SEBĊ. L-investimenti f'kontijiet speċjali ta' rivalutazzjoni għad-deheb, għall-valuti u għat-titoli għandhom jitnaqqsu pro rata f'każ ta' tnaqqis fl-investimenti tal-assi rilevanti.
Artikolu 14
Spejjeż ta' tranżazzjonijiet
L-Artikolu 14 tal-Linja ta' Gwida BĊE/2010/20 għandu japplika għal din id-Deċiżjoni.
KAPITOLU IV
REGOLI TA' KONTABBILTÀ GĦAL STRUMENTI BARRA L-KARTA TAL-BILANĊ
Artikolu 15
Regoli ġenerali
L-Artikolu 15 tal-Linja ta' Gwida BĊE/2010/20 għandu japplika għal din id-Deċiżjoni.
Artikolu 16
Tranżazzjonijiet bil-quddiem b'kambju barrani
Għandu jingħata rendikont għat-tranżazzjonijiet bil-quddiem b'kambju skont l-Artikolu 16 tal-Linja ta' Gwida BĊE/2010/20.
Artikolu 17
Tpartit tal-kambju barrani
Għandu jingħata rendikont ta' tpartit tal-kambju barrani skont l-Artikolu 17 tal-Linja ta' Gwida BĊE/2010/20.
Artikolu 18
Kuntratti futuri
Għandu jingħata rendikont għall-kuntratti futuri skont l-Artikolu 18 tal-Linja ta' Gwida BĊE/2010/20.
Artikolu 19
Swaps tar-rata ta' imgħax
Għandu jingħata rendikont ta' tpartit tar-rata ta' imgħax skont l-Artikolu 19 tal-Linja ta' Gwida BĊE/2010/20. Telf mhux realizzat li jiġi ttrasferit għall-kont tal-qligħ u t-telf fl-aħħar tas-sena għandu jiġi ammortizzat fis-snin sussegwenti skont straight-line method. Għal tpartit tar-rata ta' imgħax bil-quddiem, l-amortizzament għandu jibda sa mid-data tal-valur tat-tranżazzjoni.
Artikolu 20
Ftehim tar-rata bil-quddiem
Għandu jingħata rendikont tal-ftehim tar-rata ta' imgħax skont l-Artikolu 20 tal-Linja ta' Gwida BĊE/2010/20.
Artikolu 21
Tranżazzjonijiet bil-quddiem ta' titoli
Għandu jingħata rendikont tat-tranżazzjonijiet bil-quddiem ta' titoli skont il-Metodu A fl-Artikolu 21(1) tal-Linja ta' Gwida BĊE/2010/20.
Artikolu 22
Opzjonijiet
Għandu jingħata rendikont tal-opzjonijiet skont l-Artikolu 22 tal-Linja ta' Gwida BĊE/2010/20.
KAPITOLU V
PUBBLIKAZZJONI TAL-KARTA TAL-BILANĊ U TAL-KONT TAL-QLIGĦ U T-TELF ANNWALI
Artikolu 23
Formati
1. Il-format tal-karta tal-bilanċ annwali ppubblikata tal-BĊE għandu jsegwi l-format fl-Anness II.
2. Il-format tal-kont tal-qligħ u t-telf ippubblikat tal-BĊE għandu jkun konformi mal-Anness III.
KAPITOLU VI
DISPOŻIZZJONIJIET FINALI
Artikolu 24
Żvilupp, applikazzjoni u interpretazzjoni ta' regoli
1. Fl-interpretazzjoni ta' din id-Deċiżjoni, għandu jiġi kkunsidrat ukoll ix-xogħol preparatorju, il-prinċipji tal-kontabilità armonizzati bil-liġi tal-Unjoni u l-istandards internazzjonali tal-kontabilità aċċettati ġeneralment.
2. Jekk xi trattament ta' kontabilità speċifiku mhuwiex stabbilit f'din id-Deċiżjoni u fin-nuqqas ta' deċiżjoni bil-kontra mill-Kunsill Governattiv, il-BĊE għandu jsegwi l-prinċipji ta' valutazzjoni skont l-Istandards Internazzjonali tal-Kontabilità kif adottati mill-Unjoni Ewropea, li huma rilevanti għall-attivitajiet u l-kontijiet tal-BĊE.
Artikolu 25
Revoka
Id-Deċiżjoni BĊE/2006/17 hija b'din irrevokata. Ir-referenzi għad-Deċizjoni rrevokata għandhom jinftiehmu bħala referenzi għal din id-Deċiżjoni u għandhom jinqraw skont it-tabella ta' korrelazzjoni fl-Anness IV.
Artikolu 26
Dħul fis-seħħ
Din id-Deċizjoni għandha tidħol fis-seħħ fil-31 ta' Diċembru 2010.
Magħmul fi Frankfurt am Main, il-11 ta’ Novembru 2010.

Metadata:
Eurovoc Level 1 Categories: 100152
100148
100144
100146
Eurovoc Level 2 Categories: 100189
100230
100204
100174
Eurovoc Level 3 Categories: 54
4362
1018
1451
All Eurovoc Categories: 3119
4372
4884
5455
61